CELEX: 32011D0408
Language: da
Date: 2011-06-28 00:00:00
Title: 2011/408/EU: Rådets afgørelse af 28. juni 2011 om fastsættelse af forenklede bestemmelser om og procedurer for hygiejnekontrol af fiskevarer, levende toskallede bløddyr, pighuder, sækdyr og havsnegle samt biprodukter heraf og produkter fremstillet af disse biprodukter fra Grønland  EØS-relevant tekst

12.7.2011   
            
            
               DA
            
            
               Den Europæiske Unions Tidende
            
            
               L 182/24
            
         RÅDETS AFGØRELSE
   af 28. juni 2011
   om fastsættelse af forenklede bestemmelser om og procedurer for hygiejnekontrol af fiskevarer, levende toskallede bløddyr, pighuder, sækdyr og havsnegle samt biprodukter heraf og produkter fremstillet af disse biprodukter fra Grønland
   (EØS-relevant tekst)
   (2011/408/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 203,
   under henvisning til forslag fra Europa-Kommissionen,
   efter fremsendelse af udkast til lovgivningsmæssig retsakt til de nationale parlamenter,
   under henvisning til udtalelse fra Europa-Parlamentet,
   efter en særlig lovgivningsprocedure, og
   ud fra følgende betragtninger:
   
               (1)
            
            
               Grønland er opført på listen over oversøiske lande og territorier i bilag II til traktaterne. Formålet med de oversøiske lande og territoriers associering med Unionen er i overensstemmelse med artikel 198 i traktaten om Den Europæiske Unions funktionsmåde (i det følgende benævnt »traktaten«) at fremme den økonomiske og sociale udvikling i de oversøiske lande og territorier og at oprette nære økonomiske forbindelser mellem disse og Unionen som helhed.
            
         
               (2)
            
            
               Danmark og Grønland har anmodet om, at veterinærkontrol mellem Unionen og Grønland af fiskevarer, toskallede bløddyr, pighuder, sækdyr og havsnegle samt biprodukter heraf og produkter fremstillet af disse biprodukter, der betragtes som værende med oprindelse i Grønland, jf. bilag III til Rådets afgørelse 2001/822/EF af 27. november 2001 om de oversøiske lande og territoriers associering med Det Europæiske Fællesskab (»associeringsafgørelse«) (1), og af samme produkter indført til Grønland fra tredjelande tillades i overensstemmelse med de regler for hygiejne- og veterinærkontrol, der gælder i forbindelse med samhandel i Unionen.
            
         
               (3)
            
            
               Samhandelen med disse produkter mellem Grønland og Unionen bør derfor foregå i overensstemmelse med EU-regler om dyresundhed og fødevaresikkerhed. Danmark og Grønland bør i overensstemmelse hermed forpligte sig til at sikre, at sendinger af produkter, der afsendes til Unionen fra Grønland, er i overensstemmelse med gældende EU-regler om dyresundhed og fødevaresikkerhed. Navnlig bør de pågældende foderstof- og fødevarevirksomhedsledere registreres og opføres på en liste i overensstemmelse med Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (2).
            
         
               (4)
            
            
               Der bør foretages veterinærkontrol ved grænsekontrolstederne i Grønland i overensstemmelse med Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (3). Veterinærkontrollen ved grænsekontrolstederne bør foretages i tæt samarbejde med toldembedsmænd. Til forenkling af disse opgaver bør de kompetente myndigheder have henvisninger til den kombinerede nomenklatur (KN), der findes i bilag I til Kommissionens beslutning 2007/275/EF af 17. april 2007 om lister over dyr og produkter, der skal underkastes kontrol ved grænsekontrolsteder i henhold til Rådets direktiv 91/496/EØF og 97/78/EF (4).
            
         
               (5)
            
            
               Den kompetente myndighed i Grønland bør give Kommissionen officielle garantier med hensyn til håndhævelsen af EU-regler og -dyresundhedskrav for de pågældende produkter. Disse garantier bør navnlig omfatte overensstemmelse med de gældende bestemmelser i Europa-Parlamentets og Rådets forordning (EF) nr. 1069/2009 af 21. oktober 2009 om sundhedsbestemmelser for animalske biprodukter og afledte produkter, som ikke er bestemt til konsum (5), Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (6) og Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (7). Nævnte garantier bør ligeledes omfatte en forpligtelse til at sikre overensstemmelsen med reglerne for samhandel i Unionen.
            
         
               (6)
            
            
               Det er i Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf (8), fastsat, at der skal udarbejdes nationale overvågningsplaner for akvakulturdyr. Disse bestemmelser bør derfor også finde anvendelse på Grønland.
            
         
               (7)
            
            
               For at tillade import til Unionen fra Grønland af produkter, der er omfattet af denne afgørelse, i overensstemmelse med de i EU-retsakter fastsatte regler for samhandel i Unionen og garantere de pågældende produkters sundhedssikkerhed bør Danmark og Grønland forpligte sig til at omsætte og gennemføre de relevante bestemmelser i EU-lovgivning i Grønland inden den dato, fra hvilken denne afgørelse bør finde anvendelse.
            
         
               (8)
            
            
               Danmark og Grønland bør endvidere forpligte sig til at sikre, at import af de pågældende produkter fra tredjelande til Grønland opfylder EU-kravene til dyresundhed og fødevaresikkerhed.
            
         
               (9)
            
            
               Ifølge Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (9) skal der udarbejdes et edb-system for forbindelserne mellem veterinærmyndighederne, navnlig med henblik på at lette den hurtige udveksling af oplysninger om dyresundhed og -velfærd mellem de kompetente myndigheder (Traces). I Kommissionens beslutning 2004/292/EF af 30. marts 2004 om anvendelse af Tracessystemet (10) fastsættes det, at medlemsstaterne skal anvende systemet fra den 1. april 2004. Traces spiller en vigtig rolle i den effektive overvågning af handelen med dyr og animalske produkter og bør derfor anvendes til at sende data om flytninger af og handel med sådanne produkter mellem Grønland og Union.
            
         
               (10)
            
            
               Udbrud af de dyresygdomme, der er opregnet i Rådets direktiv 82/894/EØF af 21. december 1982 om anmeldelse af dyresygdomme inden for Fællesskabet (11), skal anmeldes til Kommissionen via systemet for anmeldelse af dyresygdomme (ADNS) i overensstemmelse med Kommissionens beslutning 2005/176/EF af 1. marts 2005 om fastsættelse af kodeformen og koderne for anmeldelse af dyresygdomme i henhold til Rådets direktiv 82/894/EØF (12). Disse bestemmelser bør også finde anvendelse på Grønland for så vidt angår de pågældende produkter.
            
         
               (11)
            
            
               Ved Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (13) indførtes der et system for hurtig varsling om en direkte eller indirekte sundhedsrisiko for mennesker på grund af fødevarer eller foder. Disse bestemmelser bør også finde anvendelse på Grønland for så vidt angår de pågældende produkter.
            
         
               (12)
            
            
               Inden Grønland kan foretage veterinærkontrol af produkter, der indføres til Grønland fra tredjelande, bør der aflægges et EU-kontrolbesøg i Grønland for at kontrollere, at grænsekontrolstedet eller -stederne i Grønland opfylder kravene i direktiv 97/78/EF og Kommissionens forordning (EF) nr. 136/2004 af 22. januar 2004 om procedurer for EF-grænsekontrolstedernes veterinærkontrol af tredjelandsprodukter (14) og Kommissionens beslutning 2001/812/EF af 21. november 2001 om betingelserne for godkendelse af grænsekontrolsteder, der er ansvarlige for veterinærkontrol af tredjelandsprodukter, som føres ind i EF (15).
            
         
               (13)
            
            
               Såfremt resultaterne af et sådan kontrolbesøg er positive, bør et eller flere grænsekontrolsteder i Grønland opføres på listen i Kommissionens beslutning 2009/821/EF af 28. september 2009 om fastlæggelse af en liste over godkendte grænsekontrolsteder, af visse regler for den kontrol, der gennemføres af Kommissionens veterinæreksperter, og af veterinærenhederne i Traces (16). For at sikre en effektiv kontrol af produkter omfattet af denne afgørelse, der importeres til Grønland og til Unionen, bør denne afgørelse finde anvendelse fra det tidspunkt, hvor et eller flere grænsekontrolsteder i Grønland opføres på listen i Kommissionens beslutning 2009/821/EF.
            
         
               (14)
            
            
               Denne afgørelse berører ikke eventuelle ordninger vedrørende import af fiskevarer baseret på traktatens protokol (nr. 34) om den særlige ordning for Grønland, der er knyttet som bilag til traktaterne. —
            
         VEDTAGET DENNE AFGØRELSE:
   Artikel 1
   Genstand og anvendelsesområde
   I denne afgørelse fastsættes forenklede regler om og procedurer for anvendelsen af hygiejnekontrol på fiskevarer, toskallede bløddyr, pighuder, sækdyr og havsnegle samt biprodukter heraf og produkter fremstillet af disse biprodukter (i det følgende benævnt »produkterne«), der har oprindelse i Grønland eller indføres til Grønland fra tredjelande og derpå importeres fra Grønland til Unionen (i det følgende benævnt »produkter fra Grønland«).
   Artikel 2
   Definitioner
   I denne afgørelse forstås ved:
   a)   »toskallede bløddyr«: bløddyr som defineret i punkt 2.1 i afdeling 2 i bilag I til forordning (EF) nr. 853/2004
   b)   »fiskevarer«: produkter som defineret i punkt 3.1 i afdeling 3 i bilag I til forordning (EF) nr. 853/2004
   c)   »biprodukter og produkter fremstillet af disse biprodukter«: animalske biprodukter og afledte produkter, jf. artikel 3, henholdsvis nr. 1) og 2), i forordning (EF) nr. 1069/2009, for så vidt de er fremstillet af fiskevarer, toskallede bløddyr, pighuder, sækdyr eller havsnegle
   d)   »produkter med oprindelse i Grønland«: produkter som fastsat i dennes artikels litra a), b) and c), der opfylder bestemmelserne i bilag III til afgørelse 2001/822/EF.
   Artikel 3
   Almindelige bestemmelser vedrørende hygiejnekontrol af produkter mellem Unionen og Grønland
   1.   Danmark og Grønland sikrer, at de relevante EU-retsakter, der finder anvendelse på produkterne defineret i artikel 2, gennemføres i Grønland.
   2.   Medlemsstaterne anvender ikke den gældende veterinærkontrol på produkter, der er omfattet af denne afgørelse. Produkter fra Grønland markedsføres på det indre marked i henhold til de gældende hygiejneregler i Unionen, forudsat at Danmark og Grønland navnlig sikrer fuld overholdelse af følgende betingelser:
   
               a)
            
            
               at gældende regler i EU-retsakter om dyresundhed og fødevaresikkerhed for så vidt angår produkterne omsættes og gennemføres effektivt i Grønland
            
         
               b)
            
            
               at de kompetente myndigheder i Danmark og Grønland udarbejder og ajourfører en liste over foderstof- og fødevarevirksomhedsledere, der er registreret i overensstemmelse med artikel 31 i forordning (EF) nr. 882/2004
            
         
               c)
            
            
               at sendinger af produkter, der afsendes til Unionen fra Grønland, er i overensstemmelse med gældende EU-retsakter om dyresundhed og fødevaresikkerhed.
            
         Artikel 4
   Planer for overvågning af akvakulturdyr
   Danmark og Grønland forelægger til godkendelse Kommissionen deres overvågningsplaner for påvisning af tilstedeværelse af restkoncentrationer og stoffer i akvakulturdyr i Grønland i overensstemmelse med direktiv 96/23/EF.
   Artikel 5
   Kontrol af produkter, der indføres til Grønland fra tredjelande
   1.   Der foretages veterinærkontrol af sendinger af produkter, der indføres til Grønland fra tredjelande, jf. bestemmelserne i direktiv 97/78/EF.
   For at lette denne veterinærkontrol meddeler Kommissionen de kompetente myndigheder i Danmark og Grønland KN-koderne for produkterne, jf. bilag I til Kommissionens beslutning 2007/275/EF.
   2.   Kommissionen forelægges forslag om grænsekontrolsteder i Grønland til godkendelse i overensstemmelse med artikel 6, stk. 2, i direktiv 97/78/EF.
   Listen over godkendte grænsekontrolsteder i Grønland optages på listen over grænsekontrolsteder i medlemsstaterne, der er godkendt i overensstemmelse med direktiv 91/496/EØF og 97/78/EF.
   Artikel 6
   Informationssystem
   1.   Data om flytninger af og handel med produkterne til og fra Grønland indsendes på dansk via det integrerede veterinærinformationssystem (Traces) i overensstemmelse med Kommissionens beslutning 2004/292/EF.
   2.   Sygdomme hos vanddyr i Grønland, der vedrører produkterne, anmeldes via systemet for anmeldelse af dyresygdomme (ADNS) i overensstemmelse med direktiv 82/894/EØF og Kommissionens beslutning 2005/176/EF.
   3.   Direkte eller indirekte risici for menneskers sundhed som følge af produkterne i Grønland anmeldes via det hurtige varslingssystem for fødevarer og foder (RASFF), der er oprettet ved forordning (EF) nr. 178/2002.
   Artikel 7
   Identifikationsmærke
   Sendinger af produkterne, der afsendes til Unionen fra Grønland, mærkes med identifikationsmærket for Grønland »GL« i overensstemmelse med bestemmelserne i afsnit I, kapitel B, i bilag II til forordning (EF) nr. 853/2004.
   Artikel 8
   Bekræftelse af overensstemmelse med betingelserne i denne afgørelse
   Danmark og Grønland giver inden den i artikel 9 nævnte dato, fra hvilken denne afgørelse finder anvendelse, Kommissionen skriftlig bekræftelse af, at der er truffet de nødvendige foranstaltninger til anvendelse af denne afgørelse.
   Artikel 11
   Ikrafttrædelse og anvendelse
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den dato, hvor det første grænsekontrolsted i Grønland opføres på listen i Kommissionens beslutning 2009/821/EF.
   
      Udfærdiget i Luxembourg, den 28. juni 2011.
      
         
            På Rådets vegne
         
         FAZEKAS S.
         
            Formand
         
      
   
   
      (1)  EFT L 314 af 30.11.2001, s. 1.
   
      (2)  EUT L 165 af 30.4.2004, s. 1.
   
      (3)  EFT L 24 af 30.1.1998, s. 9.
   
      (4)  EUT L 116 af 4.5.2007, s. 9.
   
      (5)  EUT L 300 af 14.11.2009, s. 1.
   
      (6)  EUT L 139 af 30.4.2004, s. 55.
   
      (7)  EUT L 328 af 24.11.2006, s. 14.
   
      (8)  EFT L 125 af 23.5.1996, s. 10.
   
      (9)  EFT L 224 af 18.8.1990, s. 29.
   
      (10)  EUT L 94 af 31.3.2004, s. 63.
   
      (11)  EFT L 378 af 31.12.1982, s. 58.
   
      (12)  EUT L 59 af 5.3.2005, s. 40.
   
      (13)  EFT L 31 af 1.2.2002, s. 1.
   
      (14)  EUT L 21 af 28.1.2004, s. 11.
   
      (15)  EFT L 306 af 23.11.2001, s. 28.
   
      (16)  EUT L 296 af 12.11.2009, s. 1.